समस्तीपुर । केन्द्रीय कृषि आ खाद्य प्रसंस्करण उद्योग राज्य मंत्री तारिक अनवर कहला अछि जे भागलपुर आ खगडिय़ा मे फूड पार्क बनाउल जाएत। अनवर कहला जे पार्क क निर्माण मे 150 स 200 करोड़ टका निवेश होएत। ओ कहला जे एहि पार्क मे किसान कए सबटा सुविधा प्रदान कैल जाएत ताकि हुनकर उत्पाद क सही विपणन भ सकए। अनवर कहला जे बिहार मे फूड प्रोसेसिंग क क्षेत्र मे अपार संभावना अछि। ताहि लेल बिहार सरकार कए एहि पर विशेष ध्यान देबाक चाही। ओ कहला जे वर्तमान मे निजी भागीदारी स राज्य क मुजफ्फरपुर आ हाजीपुर समेत कई स्थान पर फूड प्रोसेसिंग यूनिट लगाउल जा रहल अछि। एहि यूनिट सब कए पूरा भेला पर जे अनाज बर्बाद भ रहल छल ओकरा बचाउल जा सकत।
 ओ कहला जे विश्व मे भारत दूध उत्पादन क क्षेत्र मे दोसर स्थान रखैत अछि। बिहार क बंटबारा क बाद शेष हिस्सा मे कृषि विकास क मुख्य स्रोत भ गेल अछि ताहि लेल कृषि आधारित उद्योग लगेबा पर विचार भ रहल अछि एकरा लेल केन्द्र हरसंभव मदद करबा लेल तैयार अछि। खाद्य सुरक्षा विधेयक पर अनवर कहला जे हुनकर सरकार विधेयक कए संसद क एहि सत्र मे आनत। 